SET ปิดลบ 1 จุด รอตัวเลข “เงินเฟ้อ” สหรัฐฯ – ผลประชุม ECB คืนนี้
SET ปิดลบ 1 จุด รอผลการประชุมธนาคารกลางยุโรป หรือ ECB และตัวเลขเงินเฟ้อ หรือ CPI ของสหรัฐฯคืนนี้
10 มิ.ย. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,625.27 จุด ลดลง 1.00 จุด (-0.06%) มูลค่าการซื้อขาย 105,961.36 ล้านบาท
10 หุ้นกดดัชนีวันนี้

ด้านนายวิจิตร อายะพิศิษฐ นักกลยุทธ์การลงทุน บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยวันนี้แกว่งตัวในกรอบ sideway ตามทิศทางตลาดทั่วโลกที่รอผลการประชุมธนาคารกลางยุโรป (ECB) และ ตัวเลขเงินเฟ้อ (CPI)ของสหรัฐ ในคืนนี้ ภาพระยะสั้นเป็นการแกว่งตัวรอ ขณะเดียวกันไม่มีปัจจัยใหม่เข้ามาด้วย
อย่างไรก็ดี สถานการณ์ในประเทศที่มีโมเมมตัมการฉีดวัคซีนดีขึ้นเรื่อยๆ โดยฉีดได้วันละ 3-4 แสนโดส เป็นแรงสนับสนุนตลาด และมีการหมุนเล่นกลุ่ม Domestic play เช่น ท่องเที่ยว ค้าปลีก ช่วยพยุงตลาดได้บ้าง
อย่างไรก็ตาม ตลาดก็ไปไหนได้ไม่ไกล เพราะนักลงทุนรอตัวเลขเงินเฟ้อในเดือน พ.ค.ของสหรัฐโดยคาดว่าจะออกมาเพิ่มขึ้น 4.7% จากเดือนเม.ย.ที่เพิ่มขึ้น 4.2% และจะนำไปสู่การประชุมธนาคารกลางสหรัฐ (เฟด) ในสัปดาห์หน้า
ส่วนแนวโน้มตลาดหุ้นไทยในวันพรุ่งนี้ ขึ้นอยู่กับตัวเลขเงินเฟ้อสหรัฐ หากมีการเร่งตัวขึ้นจะส่งให้ตลาดอาจมีจังหวะถอยบ้าง เพราะกลัวว่าจะมีการปรับลดการทำ QE แต่หากตัวเลขเงินเฟ้อปรับขึ้นไม่มากกว่าที่ตลาดคาดคงไม่ได้กังวลมาก เพราะเงินเฟ้อที่ปรับขึ้นมามาจากฐานที่ต่ำในปีที่แล้ว และสหรัฐมีการกระตุ้นเศรษฐกิจ ที่ทำให้เงินเฟ้อสูงกว่าปกติ และมองว่าเงินเฟ้อหลังไตรมาส 3 น่าจะไม่สูง เพราะรัฐบาลจะไม่อัดฉีดเงินแล้ว
พร้อมให้แนวรับที่ 1,615 จุด แนวต้านที่ 1,635 จุด สำหรับวันพรุ่งนี้ ซึ่งนักวิเคราะห์ระบุว่า แม้พรุ่งนี้จะปลดล็อกเรื่องเงินเฟ้อ แต่ในสัปดาห์หน้าจะมีการประชุมเฟด ที่จะเป็นไฮไลท์ของตลาดที่ต้องติดตามต่อไป
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 6,579.05 ล้านบาท ปิดที่ 127.50 บาท ลดลง 0.50 บาท
TTA มูลค่าการซื้อขาย 2,862.95 ล้านบาท ปิดที่ 18.90 บาท เพิ่มขึ้น 1.20 บาท
RCL มูลค่าการซื้อขาย 2,763.52 ล้านบาท ปิดที่ 63.50 บาท เพิ่มขึ้น 5.75 บาท
BDMS มูลค่าการซื้อขาย 2,579.31 ล้านบาท ปิดที่ 22.80 บาท เพิ่มขึ้น 0.80 บาท
AOT มูลค่าการซื้อขาย 2,406.64 ล้านบาท ปิดที่ 65.00 บาท เพิ่มขึ้น 0.25 บาท